b'\n_START_ARTICLE_\nKeturiolika punkt\xc5\xb3\n_START_PARAGRAPH_\nKeturiolika punkt\xc5\xb3 buvo JAV prezidento Vudrou Vilsono parei\xc5\xa1kimas 1918\xc2\xa0m. sausio 8 d. \xc5\xa0iais punktais prezidentas deklaravo, jog Pirmasis pasaulinis karas turi b\xc5\xabti kovojamas vardan moralini\xc5\xb3 tiksl\xc5\xb3 ir taikos, \xc5\xa1iam karui pasibaigus.\n_START_SECTION_\nKalbos vertinimas\n_START_PARAGRAPH_\nDidel\xc4\x97 dalis europie\xc4\x8di\xc5\xb3 teigiamai \xc4\xafvertino tok\xc4\xaf parei\xc5\xa1kim\xc4\x85, bet paties Vudrou Vilsono pagrindiniai s\xc4\x85jungininkai (Pranc\xc5\xabzijos premjeras D\xc5\xbeord\xc5\xbeas Klemenso, Jungtin\xc4\x97s Karalyst\xc4\x97s premjeras Loidas D\xc5\xbeord\xc5\xbeas ir Italijos premjeras Vitorio Emanuelis) skepti\xc5\xa1kai vertino Vilsono idealizmo pritaikym\xc4\x85 realyb\xc4\x97je.\n_START_SECTION_\nIstorinis kontekstas\n_START_PARAGRAPH_\nJAV prisijung\xc4\x97 prie S\xc4\x85junginink\xc5\xb3 1917\xc2\xa0m. baland\xc5\xbeio 6 d. Agresyvi Vokietijos povandenini\xc5\xb3 laiv\xc5\xb3 kampanija prie\xc5\xa1 prekybinius laivus, prekiavusius su Pranc\xc5\xabzija ir Did\xc5\xbei\xc4\x85ja Britanija, buvo viena pagrindini\xc5\xb3 prie\xc5\xbeas\xc4\x8di\xc5\xb3, kod\xc4\x97l JAV \xc4\xaf\xc5\xbeeng\xc4\x97 \xc4\xaf kar\xc4\x85. Vis d\xc4\x97lto, Vilsonas nor\xc4\x97jo i\xc5\xa1vengti JAV ilgalaikio \xc4\xafsitraukimo \xc4\xaf konflikt\xc4\x85 tarp pagrindini\xc5\xb3 Europos j\xc4\x97g\xc5\xb3; Vilsono pagrindinis tikslas buvo nutraukti kar\xc4\x85, i\xc5\xa1sprend\xc5\xbeiant nacionalistinius konfliktus ir nuslopinant imperialistines ambicijas.\n_START_SECTION_\nKalbos reik\xc5\xa1m\xc4\x97\n_START_PARAGRAPH_\nVudrou Vilsonas savo kalba 1918\xc2\xa0m. sausio 8 d. i\xc5\xa1d\xc4\x97st\xc4\x97 nauj\xc4\x85 pasaulio politik\xc4\x85, paremt\xc4\x85 laisva prekyba, atvirais susitarimais, demokratija ir apsisprendimo teise. Keturiolikos punkt\xc5\xb3 kalba buvo vienintelis ai\xc5\xa1kus bet kurios valstyb\xc4\x97s karo tiksl\xc5\xb3 i\xc5\xa1d\xc4\x97stymas per vis\xc4\x85 Pirm\xc4\x85j\xc4\xaf pasaulin\xc4\xaf kar\xc4\x85. V\xc4\x97liau kai kurios kariaujan\xc4\x8dios \xc5\xa1alys dalinai atskleid\xc4\x97, kokie yra j\xc5\xb3 kovos \xc5\xa1iame kare tikslai, bet did\xc5\xbeioji dalis valstybi\xc5\xb3 savo tiksl\xc5\xb3 taip ir vie\xc5\xa1ai neatskleid\xc4\x97._NEWLINE_Keturiolika punkt\xc5\xb3, i\xc5\xa1sakyti Vilsono kalboje, buvo paremti tyrimo, kuriame dalyvavo ma\xc5\xbedaug 150 patar\xc4\x97j\xc5\xb3, vadovaujam\xc5\xb3 u\xc5\xbesienio politikos patar\xc4\x97jo Edvardo Hauso, rezultatais.'